ทิสโก้จับจังหวะแม่ “เยอรมัน ทริกเกอร์ 5″เข้าเป้า 8% หลังบริหารเพียง 2 เดือนกว่า
ทิสโก้เฮรับท้ายปี! ส่งกองทริกเกอร์หุ้นเยอรมันกองที่ 5 เข้าเป้า8% ก่อนกำหนด ใช้เวลาบริหารเพียง 2 เดือน 11 วัน เตรียมปิดกองคืนผลตอบแทนให้ลูกค้า สะท้อนความเชี่ยวชาญในการจับจังหวะลงทุนแม่นยำ พร้อมมองหุ้นยุโรปยังน่าสนใจ แนะลงทุนเยอรมันต่อ รับอานิสงส์ ECBอัดฉีดเพิ่ม ส่งเศรษฐกิจเมืองเบียร์แกร่ง
3 ธ.ค. 2558

นายสาห์รัช ชัฎสุวรรณ ผู้อำนวยการสายการตลาด ธุรกิจกองทุนส่วนบุคคลและกองทุนรวมบริษัทหลักทรัพย์จัดการกองทุนทิสโก้ จำกัด(บลจ. ทิสโก้) เปิดเผยว่า ด้วยความเชี่ยวชาญของ บลจ.ทิสโก้ ในการนำเสนอกองทุนทริกเกอร์ฟันด์ ที่เป็นทางเลือกให้แก่ผู้ลงทุนในจังหวะเวลาที่เหมาะสม ล่าสุด บลจ.ทิสโก้ สามารถบริหาร “กองทุนเปิด ทิสโก้ เยอรมัน อิควิตี้ ทริกเกอร์ 8% #5” (TISCOGY5) กองทริกเกอร์ฟันด์ที่ลงทุนในหุ้นเยอรมัน เข้าเป้าหมายเลิกโครงการที่ 8% และสามารถปิดกองทุนคืนเงินแก่ผู้ลงทุนได้ก่อนกำหนดระยะเวลาที่วางไว้ 8เดือน
ณ วันที่ 27 พ.ย. 58 กองทุน TISCOGY5 มีมูลค่าหน่วยลงทุน (NAV) ที่10.8563 บาทต่อหน่วย จึงเข้าเงื่อนไขเลิกโครงการที่ 8% หลังใช้เวลาบริหารกองทุนเพียง 2 เดือน 11 วัน (จดทะเบียนกองทุนเมื่อ 16 ก.ย. 58) พร้อมคืนเงินแก่ผู้ลงทุนได้ก่อนกำหนด ซึ่งนับเป็นผลงานที่สะท้อนความเชี่ยวชาญในการลงทุนต่างประเทศ และการจับจังหวะการลงทุนอย่างแม่นยำของทิสโก้ได้อีกครั้ง
กองทุน TISCOGY5 นับเป็นกองทุนล่าสุดในซีรีย์ทริกเกอร์หุ้นเยอรมันที่เข้าเป้าหมาย โดยบริษัทได้ออกกองทุนซีรีย์ “ทิสโก้ เยอรมัน อิควิตี้ ทริกเกอร์” แล้วทั้งสิ้น 5 กองทุน มีผลงานเข้าเป้าหมายภายใน target time แล้ว 2 กองทุน ยังไม่ถึงtarget time (อยู่ระหว่างลงทุน) 2 กองทุน และอีก 1 กองทุนยังไม่ถึงเป้าหมายและเกิน target time (เปลี่ยนเป็นกองทุนที่ซื้อขายทุกวันทำการ) ทั้งนี้ ณ วันที่ 30 พ.ย. 58 บลจ. ทิสโก้สามารถบริหารทริกเกอร์ฟันด์ถึงเป้าหมายและเลิกโครงการแล้ว 67กองทุน จากจำนวนทริกเกอร์ฟันด์ภายใต้การจัดการทั้งหมด 106 กองทุน